钦定古今图书集成/明伦汇编/氏族典/第209卷 > 曹鼐
## 钦定古今图书集成/明伦汇编/氏族典/第209卷 > 曹鼐

按《明外史曹鼐传》：“鼐字万锺，宁晋人。少伉爽有大志，
事继母以孝闻。由乡举，宣德初授代州训导，愿授别
职，改泰和县典史。七年，督工匠至京师，疏乞入试，复
中顺天乡试。明年举进士一甲第一，入翰林为修撰。
英宗即位，充经筵讲官。《宣宗实录》成，进侍讲。五年，入
直文渊阁，参预机务。鼐为人内刚外和，通达政体。进”
翰林学士、吏部左侍郎。也先入寇，王振挟帝亲征。次
土木。寇大集。帝突围不得出，拥以去，鼐等俱及于难。
景帝立，赠少傅、吏部尚书、文渊阁大学士，谥“文襄。”官
其子恩大理评事。英宗复位，加赠太傅，改谥“文忠”，复
官其孙荣锦衣百户。鼐弟鼎，由进士历吏科都给事
中。